༄༅། །དཔལ་འཁོར་ལོ་སྡོམ་པའི་སྒྲུབ་ཐབས་བཞུགས་སོ། །
༄༅༅། །རྒྱ་གར་སྐད་དུ། ཤྲཱི་ཙཀྲ་སཾ་བྷ་ཝ་ས་དྷ། བོད་སྐད་དུ། དཔལ་འཁོར་ལོ་སྡོམ་
པའི་སྒྲུབ་ཐབས། དཔལ་རོལ་པའི་ཁྲོ་བོ་སྐྱེམ་པོ་ལ་ཕྱག་འཚལ་ལོ། །རྡོ་རྗེ་འཛིན་ལ་བཏུད་
བྱས་ནས། །བླ་མའི་དྲིན་ལས་ཐོབ་པ་ཡི། །རང་གི་ལྷ་ཡི་སྒྲུབ་ཐབས་བཤད། །སྔགས་པས་
དབེན་པའི་ས་ཕྱོགས་སུ། །བདེ་བའི་སྟན་ལ་རབ་འདུག་ནས། །གོ་ཆ་བཟང་པོའི་བློ་བསྐྱེད་དེ། །
-109-

བོ་དོང་པཎ་ཆེན་གྱི་གསུང་འབུམ་ལས། དཔལ་དེ་ཁོ་ན་ཉིད་འདུས་པའི་རྒྱ་མཚོ།
ཆོས་ཀུན་རང་བཞིན་མེད་པར་ནི། །སྭ་བྷའི་སྔགས་ཀྱི་ངེས་པར་བྱ། །གཟུགས་འཛིན་དག་པའི་
སེམས་ཉིད་དེ། །ཡིག་བདུན་སྔགས་ཀྱི་སྒྲར་བསྒྲགས་པས། །སྐད་ཅིག་དེ་ལས་བཅོམ་ལྡན་
འདས། །རི་ཡི་རྒྱལ་པོའི་ལྟེ་བ་ལ། །སྣ་ཚོགས་པད་ཉི་ཟླ་བའི་སྟེང༌། །བཅོམ་ལྡན་ཞལ་གཅིག་
ཕྱག་གཉིས་པ། །ཟར་མའི་མདོག་འདྲ་འགྱིང་བག་ཅན། །རྡོ་རྗེ་དྲིལ་བུས་ཡུམ་ལ་འཁྱུད། །
སྤྱན་གསུམ་རལ་པའི་ཐོར་ཚུགས་ཅན། །མི་བསྐྱོད་པས་ནི་རྣམ་པར་བརྗིད། །ཟླ་ཕྱེད་སྣ་ཚོགས་
རྡོ་རྗེ་དང༌། །ནོར་བུ་འབར་བས་རབ་ཏུ་བརྒྱན། །གཡས་བརྐྱང་དུས་མཚན་རབ་ཏུ་མནན། །
ཅོད་པན་མི་མགོའི་ཕྲེང་བ་དང་། །སྟག་གི་པགས་པས་མཛེས་པར་བཀླུབས། །ཐོད་པ་སྐམ་
པོས་དབུ་བརྒྱན་ཅན། །ཕྱག་རྒྱ་དྲུག་དང་ཡང་དག་ལྡན། །བཅོམ་ལྡན་འདས་མ་རབ་ཏུ་
མཛེས། །དམར་མོ་ལང་ཚོ་མཆོག་དང་ལྡན། །གཡས་པ་རྡོ་རྗེ་སྡིགས་མཛུབ་བཅས། །གཡོན་
པ་བདུད་རྩི་ཐོད་ཁྲག་བཅས། །སྐུ་ལ་འཁྱུད་ཅིང་དགྱེས་པར་འཁྲིལ། །ཐོད་པ་སྐམ་པོའི་དབུ་
བརྒྱན་ཅན། །འཆིང་བྱེད་དང་བྲལ་དབུ་སྐྲ་གྲོལ། །སྙོམས་པར་ཞུགས་པའི་བདེ་བ་ལས། །
གཉིས་མེད་གར་དབུས་རྣམ་པར་འགྱིང༌། །སྣང་ལ་སྤྲོས་བྲལ་ནམ་མཁའ་གཟུགས། །ཟུང་
འཇུག་ཆེན་པོ་ལོངས་སྤྱོད་རྫོགས། །རྣལ་འབྱོར་པ་ཡིས་རྟག་ཏུ་བསྒོམ། །གལ་ཏེ་གསང་
སྔགས་བཟླས་འདོད་ན། །ཐུགས་ཀར་ཉི་མའི་ཧཱུཾ་ལས་ནི། །སྔགས་ཀྱི་རྒྱལ་པོས་རབ་ཏུ་
བསྐོར། །ༀ་ཧྲི༔ཧ་ཧ་ཧཱུྃ་ཧཱུྃ་ཕཊ། རྟོག་པའི་རྒྱལ་པོ་འདི་བརྗོད་པས། །སྡུག་བསྔལ་སྲེག་ཅིང་
བདེ་བ་སྟེར། །འོད་ཟེར་དཀར་པོ་རབ་འཕྲོས་པས། །སྣོད་བཅུད་དག་པའི་ཞིང་དུ་སྦྱངས། །
སླར་ལ་ཐིམ་ཞིང་ཡང་ཡང་བསྒོམ། །སྐྱོ་ན་རྐང་པ་བརྒྱད་ཀྱིས་བསྟོད། །ནག་པོ་ཡི་ནི་དྲིན་ཐོབ་
ནས། །གསུང་གི་བདུད་རྩི་ཡི་གེར་བཏབ། །འགྲོ་ཀུན་བྱང་ཆུབ་ཐོབ་བར་ཤོག། དཔལ་བདེ་
མཆོག་ལྷན་ཅིག་སྐྱེས་པའི་སྒྲུབ་ཐབས། རྗེ་བཙུན་ཀ་མ་ལ་ཤཱི་ལས་མཛད་པ་རྫོགས་སོ།། །།
-110-

———-་་་་